Rozhodnutie Komisie
z 20. decembra 1994
ustanovujúce veterinárne podmienky a veterinárne osvedčenia pre dovoz čerstvého hydinového mäsa z určitých tretích krajín
(Text s významom pre EHP)
(94/984/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991o veterinárnych podmienkach, ktorými sa upravuje obchod s čerstvým hydinovým mäsom v rámci spoločenstva a jeho dovoz z tretích krajín [1], naposledy zmenenú a doplnenú smernicou 93/121/EHS [2], najmä na jej článok 11,
keďže rozhodnutie Komisie 94/85/ES [3], naposledy zmenené a doplnené rozhodnutím 94/453/ES [4], ustanovilo zoznam tretích krajín, z ktorých sa povoľuje dovoz hydinového mäsa;
keďže rozhodnutie Komisie 94/438/ES [5] ustanovilo všeobecné požiadavky na klasifikáciu tretích krajín, pokiaľ ide o mor hydiny (aviárnu influenzu) a pseudomor hydiny (newcastleskú chorobu) v súvislosti s dovozom čerstvého hydinového mäsa;
keďže je potrebné, aby sa ohraničil rozsah tohto rozhodnutia na druhy hydiny, na ktoré sa vzťahuje smernica Rady 71/118/EHS [6], naposledy zmenená a doplnená smernicou 92/116/EHS [7] a aby sa ustanovili veterinárne podmienky a udeľovanie veterinárnych osvedčení pre iné druhy hydiny v osobitnom rozhodnutí;
keďže preto sa musia ustanoviť veterinárne podmienky a veterinárne osvedčenia; keďže vzhľadom na to, že existujú rôzne skupiny s podobnými zdravotnými situáciami medzi dvomi alebo viacerými tretími krajinami, je vhodné, aby sa ustanovili rôzne zdravotné osvedčenia vzhľadom na tieto situácie;
keďže je teda možné, v súlade s informáciami získanými z príslušných tretích krajín a výsledkami inšpekcií, ktoré vykonali služby Komisie v niektorých z týchto krajín, aby sa ustanovili dve kategórie udeľovania osvedčení;
keďže sa pozorne študuje situácia v ostatných tretích krajinách, pre ktoré doposiaľ nebolo možné ustanoviť osvedčenie, aby sa zistilo, či spĺňajú alebo nespĺňajú kritériá spoločenstva; keďže toto rozhodnutie sa zreviduje najneskôr 31. októbra 1995, s cieľom povolenia alebo zákazu dovozu z týchto krajín;
keďže rozhodnutie platí bez toho, aby boli dotknuté opatrenia prijaté pre hydinové mäso dovezené na iné účely ako na ľudskú spotrebu;
keďže vzhľadom na to, že sa ustanovil nový systém udeľovania osvedčení, mala by sa ustanoviť lehota na jeho zavedenie;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Členské štáty povolia dovoz čerstvého hydinového mäsa z tretích krajín alebo z častí tretích krajín vymenovaných v prílohe I za predpokladu, že spĺňa požiadavky príslušného veterinárne osvedčenia ustanoveného v prílohe II a že je sprevádzané riadne vyplneným a podpísaným osvedčením. Osvedčenie musí obsahovať všeobecnú časť zhodujúcu sa s prílohou II, časť 1 a jedno zo špecifických zdravotných osvedčení zhodujúce sa s prílohou II, časť 2, podľa vzoru uvedeného v prílohe I.
Článok 2
Toto rozhodnutie sa bude uplatňovať od 1. mája 1995.
Článok 3
Toto rozhodnutie sa zreviduje najneskôr 31. októbra 1995.
Článok 4
Toto rozhodnutie je adresované členským štátom.
V Bruseli 20. decembra 1994